Mabuza se konvooi in noodlottige ongeluk(Foto: Yusuf Abramjee/Twitter) ’n Lyfwag van adjunkpres. David Mabuza is Sondag in ’n motorongeluk by Middelburg in Mpumalanga dood. Mabuza se konvooi het tussen Mpumalanga en Gauteng gery toe een van die voertuie se band gebars en die voertuig omgeslaan het. Kol. Athlenda Mathe, polisiewoordvoerder, het gesê daar was drie lede van die presidensiële beskermingseenheid in die voertuig. Een van die lede is op die toneel dood verklaar terwyl die ander twee ernstige beserings opgedoen het en vir behandeling na ’n hospitaal geneem is. Die motor waarin Mabuza gery het, is nie deur die voorval geraak nie. ’n Saak van strafbare manslag word ondersoek.